વાત એવી છે કે માત્ર હિમાંશીબા નહીં, આખો પરિવાર ટેન્શનમાં હતો. હિમાંશીબાનાં મમ્મી કિંજલબા ઝાલા ‘ચિત્રલેખા’ને કહે છે કે એને થોડા દિવસથી પેટમાં દુખતું હતું. સ્થાનિક ડૉક્ટરે તો કહ્યું ફૂડ પોઈઝનિંગ છે, પણ દવા કર્યા પછી પણ દુખાવો મટતો નહોતો. સ્પેશિયાલિસ્ટને બતાવ્યું અને નિદાન એવું થયું કે ગર્ભાશયમાં ગાંઠ છે. ઑપરેશન કરવું પડશે, ગર્ભાશયની કોથળી કાઢી નાખવી પડશે. બધા હેબતાઈ ગયાં. પરીક્ષા તો ઠીક, પણ આની ઉંમર નાની અને આવું દર્દ, પણ નિર્ણય લેતાં પહેલાં એના પપ્પાના એક મિત્ર સુરેન્દ્રનગરમાં ડૉક્ટર છે એને ફાઈલ મોકલી. એમણે અમદાવાદ વાત કરી. ડૉક્ટરને કૅન્સરની શંકા હતી. અમે બધા હેબતાઈ ગયાં, પરંતુ ઑપરેશન તો નક્કી હતું, પણ અમદાવાદના ડૉક્ટરે કહ્યું કે ફક્ત ગાંઠ કાઢશું, ગર્ભાશય કાઢવાની જરૂર નથી. સર્જરી થઈ, ગાંઠ બાયોપ્સી માટે પણ મોકલવામાં આવી. એનો રિપોર્ટ આવે ત્યાં સુધી મનમાં રીતસર ભય હતો, પણ હિમાંશીબા એક જ રટણ લઈને બેઠી હતી કે ‘કાંઈ પણ થાય, હું બોર્ડની પરીક્ષા આપીને જ રહીશ!’ ડૉક્ટરે કહ્યું હતું બે મહિના આરામ કરવો પડશે, પણ એ તો તૈયારી કરે છે.